Max Price deur betogende studente aangerandMax Price Price en twee lede van die universiteit se uitvoerende komitee het die middag met ŉ groep betogende studente vergader buite die Bremner-gebou. Volgens Gerda Kruger, woordvoerder van die universiteit, het Price ŉ ander vergadering gehad om by te woon, maar die studente het hom voorgekeer. “Hulle het hom omsingel en hom gestamp en aan hom getrek. Hy het probeer wegloop maar is twee keer geslaan.” Polisiebeamptes het tussenbeide getree en Price en sy kollegas probeer help. “Die situasie het ongelukkig geëskaleer en die polisie moes skokgranate gebruik om die groep uiteen te jaag. Die visekanselier en sy kollegas is hierna terug in die gebou ingeneem.” Argieffoto: AP Photo/Schalk van Zuydam Price het egter later aangekondig dat die akademiese program Maandag hervat sal word. Volgens Price hoop hulle om die akademiese jaar teen 2 November te voltooi. ŉ Bakkie wat aan die universiteit behoort is Vrydagoggend vroeg aan die brand gesteek buite die Geologiese Wetenskappe-gebou. Die polisie was op die toneel en ŉ 500 ml-bottel wat na petrol geruik het, is op die toneel gevind. Die universiteit het intussen ook strafregtelike klagte by die polisie aanhangig gemaak nadat ŉ groep betogende studente Woensdag die kampusveiligheidsdienste se kantoordeur afgebreek en personeel gedwing het om die kantoor te verlaat. Een van die studente is in hegtenis geneem. Die aanklagte sluit kwaadwillige saakbeskadiging en intimidasie in.